Diari Oficial de la Generalitat Valenciana


Sumari del DOGV 7241, del 26-03-2014 (2014/2482)

ORDE 13/2014, de 20 de març, de la Conselleria d'Educació, Cultura i Esport, per la qual es convoquen ajudes destinades a entitats inscrites i que participen en el nivell d'iniciació al rendiment en els XXXII Jocs Esportius de la Comunitat Valenciana, i s'aproven les bases per les quals es regulen.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7241

Data del DOGV
:   26-03-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/2482


Data del document
:   20-03-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 13/2014, de 20 de març, de la Conselleria d'Educació, Cultura i Esport, per la qual es convoquen ajudes destinades a entitats inscrites i que participen en el nivell d'iniciació al rendiment en els XXXII Jocs Esportius de la Comunitat Valenciana, i s'aproven les bases per les quals es regulen. [2014/2482]  
La Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, establix en l'article 2 que les administracions públiques de la Comunitat Valenciana garantiran l'accés a l'esport i l'activitat física. A més, en l'article 31, s'establix que els Jocs Esportius de la Comunitat Valenciana estan dirigits a la població en edat escolar i oberts a la participació de qualsevol tipus d'entitats.  
  
Anualment, la conselleria amb competències en matèria d'esport convoca els Jocs Esportius de la Comunitat Valenciana per a xiquets i jóvens en edat escolar.  
Els Jocs Esportius comprenen el nivell d'iniciació al rendiment, que presenta un objectiu més competitiu que el nivell general de promoció, i constituïx la primera etapa en el camí cap a l'esport d'elit i alt rendiment, més adaptat pel seu nivell i organització a entitats que per la seua estructura organitzativa i esportiva així ho aconsellen.  
  
A fi de promocionar esta àrea esportiva, la Conselleria d'Educació, Cultura i Esport, entre les funcions de la qual està promocionar i organitzar l'esport en edat escolar, ha establit el present règim d'ajudes que s'ajustarà als criteris de concurrència, publicitat i objectivitat en la seua concessió.  
Per això, en virtut de les facultats que em conferix l'article 28 de la Llei 5/1983, de 30 de desembre, del Consell; l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat, així com el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport,  
  
  
  
ORDENE  
  
Primer  
Aprovar les bases per les quals es regula esta convocatòria d'ajudes a entitats inscrites i que participen en el nivell d'iniciació al rendiment en els XXXII Jocs Esportius de la Comunitat Valenciana, les quals figuren com a annex I d'esta orde.  
  
Segon  
Convocar la concessió d'ajudes a entitats inscrites i que participen en el nivell d'iniciació al rendiment en els XXXII Jocs Esportius de la Comunitat Valenciana, per un import global màxim de 200.000 euros, amb càrrec a l'aplicació pressupostària 88.69.57.800.11, línia de subvenció T0106000, dels Pressupostos de la Generalitat per a l'any 2014.  
  
  
Tercer  
Les ajudes convocades per esta convocatòria no necessiten notificació a la Comissió Europea per no reunir els requisits de l'article 107 del TFUE, segons disposa el Decret 147/2007, de 7 de setembre, del Consell, ja que estes no suposen cap avantatge econòmic atés que les entitats a què van dirigides les subvencions no exercixen activitats econòmiques en què s'oferisquen al mercat béns o servicis, per la qual cosa no hi ha possibilitat de falsejament de la competència.  
  
  
Quart  
Es delega en el director general de l'Esport la facultat de concedir o denegar estes subvencions, i se l'autoritza perquè dicte les resolucions i instruccions necessàries per a l'execució de l'esmentada orde.  
  
Quint  
Esta orde produirà efectes l'endemà de la seua publicació en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra la present orde, que posa fi a la via administrativa, es podrà interposar un recurs potestatiu de reposició o plantejar directament recurs un contenciós administratiu, en els terminis i davant dels òrgans que s'indiquen a continuació:  
  
a) El recurs potestatiu de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de ser publicada.  
  
València, 20 de març de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
  
ANNEX I  
Bases per les quals es regula la convocatòria d'ajudes destinades a entitats inscrites i que participen en el nivell d'iniciació al rendiment en els XXXII Jocs Esportius de la Comunitat Valenciana  
  
Primera. Beneficiaris  
Podran sol·licitar estes ajudes les entitats públiques o privades que complisquen els requisits següents:  
1. Estar legalment constituïda i inscrita en el registre públic de la Comunitat Valenciana corresponent.  
2. Estar inscrita i participar en els Jocs Esportius de la Comunitat Valenciana amb equips en el nivell d'iniciació al rendiment en les modalitats esportives d'Atletisme, Bàsquet, Handbol, Rugbi, Triatló i Voleibol, d'acord amb les bases de competició i les establides en la resolució de convocatòria d'estos jocs.  
3. Tots aquells altres requisits que establix l'article 13 de la Llei 38/2003, de 17 de novembre, General de Subvencions.  
  
Segona. Objecte i aplicació de les ajudes  
L'objecte de les ajudes és fomentar i recolzar la participació d'equips esportius en els Jocs Esportius de la Comunitat Valenciana en el nivell d'iniciació al rendiment, i es dirigiran al finançament dels gastos que es generen per quotes de participació, les quals comprenen els gastos d'inscripció, llicències i arbitratges, així com els seus gastos de desplaçaments.  
  
Tercera. Sol·licituds i documentació  
1. Les sol·licituds es realitzaran per mitjà d'instància dirigida a la Conselleria d'Educació, Cultura i Esport, segons el model que es trobarà a disposició dels interessats en la Direcció General de l'Esport i en les seccions d'Activitat Física i Esport de les direccions territorials d'Alacant, Castelló i València, així com a través de les seues pàgines web ?www.jocsesportiuscv.es- i ?www.esport.gva.es?.  
2. La instància s'acompanyarà de la informació i la documentació següents:  
2.1. Fotocòpia compulsada de la inscripció de l'entitat en el registre públic de la Comunitat Valenciana corresponent o bé certificat del registre on es trobe inscrita en què s'especifique la data d'inscripció i la situació actual. Se n'exceptuen els clubs o entitats esportives que estiguen inscrits en el Registre d'Entitats Esportives de la Comunitat Valenciana, els quals hauran d'indicar el número oficial de registre.  
  
2.2. Certificat de la federació esportiva de la Comunitat Valenciana, segons model disponible en les pàgines web ?www.jocsesportiuscv.es- i ?www.esport.gva.es?, on figure el nombre d'equips inscrits de l'entitat en cada categoria i els costos de les quotes de participació corresponents en el nivell d'iniciació al rendiment per cada equip, segons els imports aprovats en les bases de competició específiques de cada esport.  
  
2.3. Model de domiciliació bancària, en què conste la titularitat del compte bancari on es vullga rebre l'ajuda sol·licitada o, si és el cas, assenyalar en la sol·licitud si s'ha presentat ja en una altra convocatòria d'este o un altre any, indicant en quin, segons model disponible en les seues pàgines web ?www.jocsesportiuscv.es- i ?www.esport.gva.es?.  
2.4. Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions. Esta declaració està inclosa en l'apartat D de la sol·licitud d'ajuda.  
2.5. Documentació acreditativa que es troben al corrent de les seues obligacions tributàries i davant de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'article 22 del Reglament de la Llei General de Subvencions.  
Per a a la seua formalització, el beneficiari podrà:  
- Autoritzar expressament la Direcció General de l'Esport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i de la comunitat autònoma) i davant de la Seguretat Social, per mitjà de l'ompliment de l'apartat F de la sol·licitud d'ajuda.  
- En cas de no autoritzar, el beneficiari haurà de presentar el certificat del compliment, excepte quan ja s'hagen presentat, dins del mateix exercici econòmic, davant de la Direcció General de l'Esport, en compliment d'una altra convocatòria d'ajudes, sempre que s'indique expressament en quina convocatòria han sigut presentades i que els certificats estiguen vigents en eixe moment.  
3. A més de la informació i documentació assenyalada, l'òrgan instructor en podrà demanar qualsevol altra que considere necessària per al millor coneixement i comprensió de l'aplicació de l'ajuda.  
4. Les sol·licituds, junt amb la documentació requerida en l'apartat 3.2, es presentaran en el Registre General de la Conselleria d'Educació, Cultura i Esport, Direcció General de l'Esport (avinguda Campanar, 32 de València), o en els registres de les direccions territorials d'Educació, Cultura i Esport d'Alacant, Castelló i València o en les seues seccions d'Activitat Física i Esport d'Alacant (carrer Jaume Segarra, 4-6 entresòl), Castelló de la Plana (avinguda del Mar, 23) i València (plaça Viriat, s/n), o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En cas d'enviament per correu certificat, la presentació de la documentació a l'oficina de correus corresponent s'ha de fer en un sobre obert, a fi que en la capçalera del primer full de documentació presentada es faça constar clarament el nom de l'oficina i la data, lloc i hora d'admissió.  
Quan la sol·licitud no es presente en cap dels registres dependents de la Conselleria d'Educació, Cultura i Esport, es recomana remetre via fax, al número 286 475 325, o correu electrònic: ?promoció\_jwf@phg.fg?, una còpia de la sol·licitud presentada a la Direcció General de l'Esport.  
  
Quarta. Termini de presentació i esmena  
1. El termini de presentació de sol·licituds, junt amb la resta de la documentació requerida, serà de 30 dies naturals a comptar de l'endemà de la publicació en el Diari Oficial de la Comunitat Valenciana de la convocatòria anual. L'incompliment d'este termini en determinarà automàticament l'exclusió.  
2. Quan la sol·licitud no reunisca els requisits o falte algun document complementari dels exigits, es requerirà a les persones interessades que ho esmenen en el termini de deu dies, amb indicació que, si no ho fan, se les tindrà per desistides de la seua petició prèvia resolució dictada a este efecte, de conformitat amb el que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quinta. Tramitació, valoració i resolució  
1. L'òrgan encarregat de la instrucció i de l'ordenació del procediment serà el Servici de Promoció de l'Esport i Activitat Física, que acordarà d'ofici totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
2. Per a l'estudi i valoració de les sol·licituds presentades es constituirà una comissió tècnica d'avaluació formada per cinc membres designats pel director general de l'Esport, que emetrà els informes corresponents i la composició de la qual serà la següent:  
- President: el cap del Servici de Promoció del Esport i Activitat Física.  
- Vicepresident: el cap de Secció d'Extensió Esportiva.  
Vocals:  
- Un tècnic en gestió de l'esport.  
- Un administratiu del Servici de Promoció de l'Esport i Activitat Física.  
- La cap de negociat d'Esport Escolar i Universitari, que actuarà com a secretària.  
En cas de vacant, absència o malaltia dels membres de la comissió, podran ser substituïts per altres, designats pels titulars d'entre persones de les seues respectives unitats.  
El règim jurídic de la Comissió serà l'establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
3. Esta comissió, a través de l'òrgan instructor, elevarà al director general de l'Esport la corresponent proposta de subvencions.  
4. A la vista de la proposta de resolució formulada, el director general de l'Esport resoldrà la concessió o denegació de les sol·licituds presentades en el termini màxim de sis mesos a comptar de l'endemà de la publicació de la convocatòria anual en el Diari Oficial de la Comunitat Valenciana.  
Transcorregut este termini sense que s'haja dictat una resolució expressa, les sol·licituds s'entendran denegades.  
5. La notificació d'estes es realitzarà a través de la seua publicació en el Diari Oficial de la Comunitat Valenciana en el termini màxim de sis mesos a comptar de l'endemà de la publicació d'esta convocatòria en el Diari Oficial de la Comunitat Valenciana. Esta publicació substituïx la notificació individual i té els mateixos efectes, d'acord amb l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Transcorregut este termini sense que s'haja dictat i publicat la resolució expressa, els sol·licitants podran entendre desestimades les seues sol·licituds per silenci administratiu.  
  
Sexta. Criteris de valoració  
Una vegada constituïda, la comissió procedirà a l'estudi i valoració de les sol·licituds comprovant el compliment dels requisits de les bases. Per a la concessió o denegació, si és el cas, de les ajudes corresponents, així com la seua quantificació econòmica, es valorarà atenent els criteris següents:  
1. Se sumaran totes les quantitats pagades per quotes de participació de totes les entitats sol·licitants. Quotes totals.  
2. Es dividix l'import global màxim de la convocatòria entre totes les quantitats pagades per quotes de participació de totes les entitats sol·licitants. Quotes totals, obtenint-ne un coeficient.  
3. Se sumaran les diferents quotes de participació sufragades per cada entitat sol·licitant per tots els seus equips. Quota entitat. Es multiplica pel coeficient i dóna com a resultat l'import de les ajudes per entitat.  
4. En cas que el cost de les actuacions a subvencionar, ateses les sol·licituds presentades, siga inferior a la quantitat màxima consignada com a ajuda, no serà procedent aplicar el coeficient indicat en la base anterior.  
5. L'ajuda màxima concedida a una entitat no podrà ser, en cap cas, superior al cost total ocasionat pels gastos en quotes de participació dels distints equips esportius d'esta.  
  
Sèptima. Obligacions dels beneficiaris  
1. Les entitats beneficiàries de les ajudes estan obligades a:  
a) Donar publicitat del finançament de la Direcció General de l'Esport en les activitats i actuacions del projecte.  
b) Justificar davant de la Direcció General de l'Esport el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de l'ajuda.  
c) Sotmetre's a les actuacions de comprovació que puga efectuar la Direcció General de l'Esport, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.  
  
d) Comunicar a la Direcció General de l'Esport l'obtenció d'altres ajudes, ingressos o recursos que financen les activitats subvencionades. Esta comunicació s'haurà de fer tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
f) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
g) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
h) Participar o assistir a actes o activitats esportives a sol·licitud de la Direcció General de l'Esport en la forma que s'acorde, i considerant que no afecte el normal desenrotllament de les activitats pròpies de l'entitat.  
i) Fer constar expressament en totes les activitats, actes i material de difusió, publicitat i web de l'entitat la col·laboració de la Generalitat i de la Direcció General de l'Esport.  
j) Participar en la competició de nivell d'iniciació al rendiment en els Jocs Esportius de la Comunitat Valenciana.  
2. Quedarà sense efecte la concessió de l'ajuda si no es realitza l'activitat que va motivar la seua concessió, si es deixen de reunir els requisits que es van exigir o si s'incomplixen, sense causa que ho justifique, les condicions establides en esta convocatòria.  
  
Octava. Modificació de la resolució de concessió  
1. L'import de l'ajuda concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
2. Tota alteració en les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.  
  
3. Així mateix, podran ser motiu de modificació de l'ajuda concedida qualsevol de les circumstàncies següents:  
a) Abandonar la competició una vegada concedida l'ajuda.  
b) Que l'entitat objecte de l'ajuda siga sancionada en ferm pel Tribunal de l'Esport de la Comunitat Valenciana amb motiu de la seua participació en els Jocs Esportius.  
  
Novena. Procediment de pagament, forma i termini de justificació  
1. El lliurament de l'ajuda es produirà, d'una sola vegada, a la finalització de l'activitat subvencionada i amb la justificació prèvia documental dels gastos corresponents a la realització de l'activitat objecte de l'ajuda concedida.  
2. Per al cobrament de l'ajuda, els beneficiaris hauran de presentar el certificat de la federació autonòmica corresponent en què s'acredite el pagament de les quotes de participació satisfetes per l'entitat sol·licitant per a disputar la competició d'iniciació al rendiment dels Jocs Esportius de la Comunitat Valenciana.  
3. Amb càrrec a l'ajuda concedida únicament es podran finançar gastos meritats durant l'any 2014.  
4. Si l'activitat subvencionada es finança, a més de l'ajuda, amb fons propis o altres ajudes o recursos, en la justificació caldrà acreditar l'import, procedència i aplicació de tals fons a l'activitat subvencionada.  
  
5. Queden exclosos de la possibilitat de justificació amb fons procedents de l'ajuda de la Direcció General de l'Esport els gastos ocasionats per obres o adquisició d'immobilitzat.  
6. El termini de justificació finalitzarà el 30 de setembre de 2014, sense perjuí del que disposa l'article 70 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
  
Deu. Reintegrament de les ajudes  
Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda, en els casos següents:  
a) Incompliment de l'obligació de justificació.  
b) Obtenció de l'ajuda sense reunir les condicions requerides per a això.  
c) Incompliment de la finalitat per a la qual es va concedir l'ajuda.  
  
d) Incompliment de les condicions imposades a les entitats beneficiàries amb motiu de la concessió de l'ajuda.  
e) Igualment, quan l'ajuda principal siga de la Generalitat, serà procedent el reintegrament de l'excés obtingut sobre el cost de l'activitat realitzada.  
f) Així com en tots aquells casos que s'establixen en l'article 37 de la Llei 38/2003, de 17 de novembre, General de Subvencions.  
  
Onze. Normativa aplicable  
En tot el que no preveu esta orde, els beneficiaris se sotmetran al que establix la Llei 38/2003, de 17 de novembre, General de Subvencions; al Reial Decret 887/2006, de 21 de juliol, pel qual s'aprova el Reglament de la Llei General de Subvencions, així com als preceptes en vigor del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i a la Llei de Pressupostos de la Generalitat.